* **Μαδρίτη - Ανδαλουσία 8 μέρες 13-20/04/23. Αεροπορικώς**

**1η μέρα Αθήνα – Μαδρίτη**

Συνάντηση στο αεροδρόμιο και πτήση για την Μαδρίτη, που από το 1561 είναι η πρωτεύουσα της Ισπανίας. Η εντυπωσιακή αυτή πόλη με πληθυσμό σχεδόν 4.000.000 κατοίκων είναι κτισμένη σε υψόμετρο 650 μέτρων και δεσπόζει στο κεντρικό οροπέδιο της Ιβηρικής Χερσονήσου, την «μεσέτα» της Καστίλης. Μετά την άφιξη, μεταφορά και τακτοποίηση στο ξενοδοχείο. Απόγευμα ελεύθερο για μια πρώτη γνωριμία με την πόλη, περπατώντας στην **Gran Via**, την **Plaza Mayor**, την **Puerta del Sol** κλπ. **Προαιρετικά**, προτείνεται μία ξενάγηση-περιήγηση με τον αρχηγό μας στα πιο ενδιαφέροντα σημεία της μεγαλούπολης (πέραν όσων θα δούμε στην προγραμματισμένη ξενάγηση), για να γνωρίσετε καλύτερα την Μαδρίτη των Βουρβόνων, τις βόρειες συνοικίες της με το εντυπωσιακό στάδιο της Real Madrid, το **Santiago Bernabeu,** την **Puerta de Europa** με τους κεκλιμένους δίδυμους πύργους, την **Plaza de Toros**, την αρένα της πόλης, την **Plaza Colón** με το αρχαιολογικό μουσείο, την **Πλατεία της Ισπανίας** με το τεράστιο μνημείο του Θερβάντες, τον περίφημο **Αιγυπτιακό Ναό Debod** με την εξαιρετική πανοραμική θέα, το μεγαλιώδες **Πάρκο Retiro** και την ιστορική πλατεία της πόλης, την **Πλάθα ντε Οριέντε** (Plaza de Oriente) με το Βασιλικό Παλάτι και την Όπερα. Διανυκτέρευση.

**2η μέρα Μαδρίτη – Κόρδοβα - Σεβίλλη**

Αρχίζει σήμερα η οδική μας εκδρομή στην Ανδαλουσία. Διασχίζοντας το οροπέδιο της θρυλικής **Manchas,** όπου έκανε τα ανδραγαθήματά του ο Δον Κιχώτης, θα κάνουμε μία στάση στο χωριουδάκι Puerto Lapice με τα μεσαιωνικά χάνια, μάρτυρες της ιστορική διαδρομής προς τον νότο που θα πάρουμε και εμείς. Μετά τη **Σιέρα Μορένα** θα καταλήξουμε στην πασίγνωστη Κορδούη των Ρωμαίων, την μετέπειτα Κορδούβα των Αράβων, την **Κόρδοβα** των Χριστιανών. Στα χρόνια της ακμής του χαλιφάτου ήταν η πρωτεύουσα των Αράβων της Ισπανίας και την αποκαλούσαν "Μέκκα της Δύσης". Εδώ έζησαν ο Αβερρόης, ο Μωχάμετ Αλ Γκαφέκι, ο Μπεν Μαϊμονίδης και σημαντικότατοι Άραβες λόγιοι, οι οποίοι μετέφρασαν σπουδαία αρχαία ελληνικά συγγράμματα στη γλώσσα τους. Στο κέντρο της παλιάς πόλης θα δούμε το περίφημο τζαμί **Mezquita-Catedral de Cordoba**, ένα μνημείο ασύγκριτης αρχιτεκτονικής και διακόσμησης, που έχει εμβαδόν 12.000 τετραγωνικά μέτρα και είναι στηριγμένο σε ένα δάσος από 850 μαρμαροκολόνες, με εντυπωσιακή ποικιλία σε κιονόκρανα μεγάλης ιστορικής αξίας. Αφού δουμέ και την **Ρωμαική Γέφυρα** που χρησιμοποιείται μέχρι και σήμερα, συνεχίζουμε για τη **Σεβίλλη**, την πρωτεύουσα της Ανδαλουσίας, την πόλη της όπερας, όπου "έζησαν" η Κάρμεν, ο Δον Ζουάν, ο Κουρέας της Σεβίλλης και ο Φίγκαρο. Στην πόλη που σύμφωνα με την ελληνική μυθολογία ιδρύθηκε από τον Ηρακλή, οι Ρωμαίοι, οι Βησιγότθοι, οι Μαυριτανοί και οι Χριστιανοί άφησαν βαθιά σημάδια στην αρχιτεκτονική και την κουλτούρα της. Άφιξη και τακτοποίηση στο ξενοδοχείο. **Δείπνο**. Διανυκτέρευση.

**3η μέρα Σεβίλλη, Ξενάγηση**

Κατά τη διάρκεια της σημερινής μας ξενάγησης θα δούμε τις περίφημες **πλατείες Αμερικής και Ισπανίας** και θα επισκεφθούμε το **Αλκάθαρ** (Alcazar), το ισλαμικής - και όχι μόνο - επιρροής παλατιακό συγκρότημα με την εξαιρετική αρχιτεκτονική Μουδέχαρ, τα πανέμορφα «πάτιος» (αίθρια) και την ανάμικτη διακόσμηση που συνδυάζει την Δύση με την Ανατολή. Δίπλα δεσπόζει ο τεράστιος γοτθικός **Καθεδρικός ναός.** Τον 15ο αιώνα στα θεμέλια του παλιού τζαμιού στήνεται το γοτθικό αυτό θαύμα, που θα αποτελέσει το κέντρο του Καθολικισμού ολόκληρης της Ισπανικής Αυτοκρατορίας. Εδώ βρίσκεται και ο **τάφος του Χριστόφορου Κολόμβου** και το ύψους 97 μέτρων καμπαναριό και πρώην μιναρές, η **Χιράλδα** (Giralda), ένα από τα τμήματα του παλιού μουσουλμανικού τεμένους που σώζεται ακόμη. Στην συνέχεια θα περπατήσουμε στη **συνοικία Santa Cruz** με τα γραφικά σοκάκια, την μεσαιωνική πολεοδομία και τα ανθοστόλιστα μπαλκόνια. Θα ολοκληρώσουμε την βόλτα μας στον **Χρυσό Πύργο** (Torre del Oro), στην όχθη του ποταμού **Γουαδαλκιβίρ** με θέα σε μια από τις πιο χαρακτηριστικές γειτονιές της πόλης, την Τριάνα. Για το βράδυ σας προτείνουμε να παρακολουθήσετε την τέχνη του **φλαμένκου** στην πόλη που γεννήθηκε και να αφεθείτε στον γεμάτο πάθος ρυθμό του. **Δείπνο**. Διανυκτέρευση.

**4η μέρα Σεβίλλη - Ρόντα - Λευκά Χωριά/Pueblos Blancos - Γρανάδα**

Πρωινή αναχώρηση για την Γρανάδα, διασχίζοντας την περιοχή των **Pueblos Blancos**. Θα σταματήσουμε στην **Ρόντα**, μία πανέμορφη μεσαιωνική πόλη, κτισμένη πάνω σε ένα εντυπωσιακό φαράγγι, όπου θα απολαύσουμε τη μοναδική θέα, θα δούμε την παλαιότερη αρένα της Ισπανίας, την **Plaza de Toros** και θα περιπλανηθούμε στα στενά δρομάκια που ενέπνευσαν τους ρομαντικούς ποιητές του 19ου αιώνα, αλλά και τον Χέμινγουεϊ στο έργο του "Για ποιον χτυπά η καμπάνα". Συνεχίζουμε προς την ενδοχώρα για να καταλήξουμε στους πρόποδες της **Σιέρα Νεβάδα** (Sierra Nevada), όπου είναι κτισμένη η **Γρανάδα,** το "Ρόδο της Ανδαλουσίας", όπως την αποκαλούσαν οι Μαυριτανοί. Άφιξη και τακτοποίηση στο ξενοδοχείο. **Δείπνο.** Διανυκτέρευση.

**5η μέρα: Γρανάδα, Ξενάγηση - Μαδρίτη**

Σήμερα το πρωί θα δούμε το σημαντικότερο αραβικό μνημείο της Ισπανίας, την **Αλάμπρα**, ένα αριστούργημα ισλαμικής τέχνης του 14ου αιώνα με αφάνταστη λεπτομέρεια στη διακόσμηση, με αραβουργήματα επίκλησης στον Αλλάχ και με πανέμορφα σιντριβάνια. Η ακμή του Σουλτανάτου της Γρανάδας σε όλο της το μεγαλείο. Δίπλα της βρίσκονται οι υπέροχοι **Κήποι Χενεραλίφε**, οι "Κήποι του Παραδείσου", με δέντρα, λουλούδια και νερά, που θα μας παρασύρουν σε έναν κόσμο στοχασμού και χαλάρωσης. Στη συνέχεια και αφού πάρουμε μια γεύση του ιστορικόυ κέντρου της Γρανάδας, θα ανηφορήσουμε προς την περιοχή της Καστίλης Λα Μάντσα για να καταλήξουμε στην **Μαδρίτη**. Άφιξη και τακτοποίηση στο ξενοδοχείο. Διανυκτέρευση.

**6η μέρα: Μαδρίτη, Ξενάγηση (Απογευματινή προαιρετική εκδρομή στη Σεγκόβια)**

Πρωινή ξενάγηση στην σημαντικότερη ίσως Πινακοθήκη του κόσμου, το **Πράδο** (Museo del Prado). Τα περισσότερα από 10.000 έργα της συλλογής του, προσφέρουν ένα μοναδικό ταξίδι στον χρόνο και στο χρώμα. Εδώ θα θαυμάσουμε τα αριστουργήματα των Ελ Γκρέκο, Βελάθκεθ και Γκόγια, που "στέκονται" δίπλα σε άλλους εξ ίσου σημαντικούς ζωγράφους. Στην συνέχεια θα περπατήσουμε στην πιο μποέμ συνοικία του κέντρου της Μαδρίτης, στο περίφημο **Barrio de las Letras**, την γειτονιά των γραμμάτων, όπου έζησαν και δημιούργησαν πολλοί από τους σπουδαίους ζωγράφους και λογοτέχνες της Ισπανίας, όπως ο Μιγκέλ ντε Θερβάντες (Miguel de Cervantes), ο Λόπε δε Βέγα (Lope de Vega) και ο Φεδερίκο Γκαρθία Λόρκα (Federico García Lorca). Εδώ χτυπάει η νυχτερινή ζωή της πόλης με **cervecerias** (μπυραρίες), tapas bars, jazz clubs κ.a.. Η ξενάγησή μας ολοκληρώνεται στην καρδιά της Μαδρίτης των Αψβούργων, το ιστορικό και εμπορικό κέντρο της πόλης.

Για το απόγευμα σας προτείνουμε μια **προαιρετική** εκδρομή στο άλλο στολίδι της Καστίλης, την **Σεγκόβια**, παλιά πρωτεύουσα των χριστιανικών βασιλείων του κέντρου και μνημείο παγκόσμιας κληρονομιάς της **UNESCO** από το 1985. Μέσα από μία καταπράσινη διαδρομή θα προσεγγίσουμε την πόλη, όπου θα δούμε το σήμα κατατεθέν της, το περίφημο Ρωμαϊκό υδραγωγείο του 1ου μ.Χ. αιώνα, που παρείχε νερό στην πόλη μέχρι και τον 19ο αιώνα. Το **Alcazar de Segovia** είναι από τα ομορφότερα και πιο καλοδιατηρημένα οχυρά παλάτια του 13ου αιώνα. Θα επισκεφθούμε την εβραϊκή συνοικία με τις πρώην ιστορικές συναγωγές, που σήμερα είναι εκκλησίες, καθώς και τον Καθεδρικό ναό, ένα αριστούργημα της Βασκο-καστιλιανής γοτθικής εποχής. Αλλά η Σεγκόβια δεν είναι μόνο μνημεία. Είναι και η γαστρονομική πρωτεύουσα της Καστίλης, πασίγνωστη για το αρνάκι στον φούρνο, το cochinillo (γουρουνάκι γάλακτος) και το περίφημο γλυκό Ponche (πόντσε) Segoviano. Επιστροφή αργά το απόγευμα στην Μαδρίτη. Διανυκτέρευση.

**7η μέρα Μαδρίτη - Τολέδο -Μαδρίτη**

Σήμερα το πρωί θα αναχωρήσουμε για την πιο ιστορική πόλη της Ισπανίας, το μεσαιωνικό Τολέδο. Ένα φυσικό απόρθητο οχυρό (λόγω του ποταμού Τάγου), που δεσπόζει από την εποχή των Ρωμαίων. Η πόλη των τριών πολιτισμών (Άραβες-Εβραίοι-Χριστιανοί) και η πόλη του Δον Κιχώτη και των Caballeros του Θερβάντες. Το διαμάντι στο στέμμα της Ισπανικής αυτοκρατορίας του 15ου και 16ου αιώνα, όπου ο ήλιος δεν έδυε ποτέ. Την πόλη όπου έζησε και μεγαλούργησε ο Ελ Γκρέκο. Ένα μουσείο από μόνο της. Θα περιπλανηθούμε στα στενά δρομάκια της μεσαιωνικής πόλης με την σπουδαία ιστορική, καλλιτεχνική και πολιτιστική κληρονομιά και θα επισκεφθούμε τον **Καθεδρικό ναό**, ένα μοναδικό κτίσμα μεγάλων καλλιτεχνών και μείγμα πολλών αρχιτεκτονικών ρυθμών, όπου θα δούμε αμύθητης αξίας πίνακες του El Greco, όπως το Expolio και την συλλογή των Αποστόλων, καθώς και πίνακες των Tiziano, Raffaello και Caravaggio. Στη συνέχεια, στην εκκλησία του **Santo Tomé** (Αγίου Θωμά), θα θαυμάσουμε το σημαντικότερο και μεγαλύτερο έργο του Γκρέκο "Η Ταφή του Κόμη του Οργκάθ", ένα αριστούργημα που αποτυπώνει όλες τις επιρροές και τεχνοτροπίες του περίφημου Κρητικού ζωγράφου. Κατηφορίζοντας προς την **εβραϊκή συνοικία** θα συναντήσουμε **το σπίτι του Γκρέκο**, όπου έζησε με την γυναίκα του Ιερωνύμη και τον γιο του Γιώργο-Μανώλη. Ακολουθεί επίσκεψη σε μία παραδοσιακή βιοτεχνία **Δαμασκινάδων** (Damasquinadο), της περίφημης Τολεδανικής τέχνης που προέρχεται από την μακρινή Δαμασκό και βασίζεται στην εργασία επάνω σε ατσάλι. Επιστροφή στην Μαδρίτη. Για το απόγευμα σας προτείνουμε να επισκεφθείτε την αριστοκρατική συνοικία **Μπάριο Ντε Σαλαμάνκα** (Salamanca) με τα κομψά καταστήματα. Απολαύστε τον καφέ σας στην ατμοσφαιρική **Πλάθα Οριέντε** (Plaza Oriente) με θέα το παλάτι, περιπλανηθείτε στα σοκάκια της παλιάς πόλης καταλήγοντας στην κεντρική πλατεία, την **Πλάθα Μαγιόρ** (Plaza Mayor) και δοκιμάστε μια ζεστή σοκολάτα στην φημισμένη **Chocolatería San Ginés**. Διανυκτέρευση.

**8η μέρα Μαδρίτη - Αθήνα**

Λίγος χρόνος ελεύθερος το πρωί, μέχρι την ώρα της μετάβασής μας στο αεροδρόμιο και την επιβίβασή μας στην πτήση για την Αθήνα.

|  |  |
| --- | --- |
| **Μαδρίτη Ανδαλουσία 8 μέρες**  | **Αναχώρηση 13/04 - Πακέτο εκδρομής** |
| **Ξενοδοχεία** | **Κατ.** | **Διατροφή** | **Τιμή σε δίκλινο** | **1ο παιδί** | **Επιβ. Μονόκλινου** | **Γενικές Πληροφορίες** |
| **Μαδρίτη: Hotel** | **4\*** | **Πρωινό** | **1.225 €** | **1.165 €** | **270€** | Πτήσεις με Aegean Airlines: Αθήνα - Μαδρίτη: 08:45 -11:35 Μαδρίτη - Αθήνα: 12:30 - 16:55 |
|
| **Σεβίλλη: Hotel Silken Al Andalus**  | **4\*** | **Πρωινό** |
|
| **Γρανάδα: Hotel** | **4\*** | **Πρωινό** |
| **Περιλαμβάνονται:** Αεροπορικά εισιτήρια οικονομικής θέσης ΑΘΗΝΑ-ΜΑΔΡΙΤΗ-ΑΘΗΝΑ με απευθείας πτήσεις της Αegean . 1 αποσκευή 23 κιλών και 1 προσωπικό αντικείμενο ανά επιβάτη . Διαμονή σε επιλεγμένα κεντρικά ξενοδοχεία 4\* αστέρων. Πρωινό μπουφέ καθημερινά. Δώρο 3 δείπνα σε μπουφέ στο σύνολο (2 στη Σεβίλλη και 1 στη Γρανάδα). Δώρο η εκδρομή στην Ρόντα/Pueblos Blancos. Μεταφορές, περιηγήσεις και εκδρομές με κλιματιζόμενο τουριστικό λεωφορείο, σύμφωνα με το αναλυτικό πρόγραμμα. Επίσημος ελληνόφωνος ξεναγός /συνοδός του γραφείου μας. Ενημερωτικά έντυπα / χάρτες. Φ.Π.Α. Ασφάλεια αστικής ευθύνης **Δεν περιλαμβάνονται:** Τα αεροπορικά εισιτήρια Θεσσαλονίκη - Αθήνα. Είσοδοι σε μουσεία, μνημεία και λοιπά αξιοθέατα. Επιπλέον γεύματα, ποτά στα δείπνα. Φόροι αεροδρομίων, επίναυλοι καυσίμων : 185€. Whispers ακουστικά ξεναγήσεων. Ότι ρητά δεν αναφέρεται στο πρόγραμμα ή αναφέρεται ως προαιρετικό. Ειδική ασφαλιστική κάλυψη για ακύρωση ταξιδιού λόγω ασθένειας COVID19: 20€. Ζητήστε αναλυτικότερες πληροφορίες. |
|